BG Официален вестник на Европейския съюз L 171/1

Only the original UN/ECE texts have legal effect under international public law. The status and date of entry into force of this Regulation should be checked in the latest version of the UN/ECE status document TRANS/WP.29/343, available at:

http://www.unece.org/trans/main/wp29/wp29wgs/wp29gen/wp29fdocstts.html

Правило № 49 на Икономическата комисия за Европа на Организацията на обединените нации (ИКЕ на ООН) — Единни предписания относно мерките, които следва да се предприемат срещу емисиите на газообразни замърсители и прахови замърсители от двигатели със самовъзпламеняване чрез сгъстяване, предназначени за използване в превозни средства, и емисиите на газообразни замърсители от двигатели с принудително запалване за използване в превозни средства

Включващо всички текстове в сила до:

серия от изменения 06 — Дата на влизане в сила: 27 януари 2013 г.

Притурка 1 към серия от изменения 06 — Дата на влизане в сила: 15 юли 2013 г.

Поправка към притурка 1 към серия от изменения 06 — Дата на влизане в сила: 15 юли 2013 г.

СЪДЪРЖАНИЕ

1. Обхват

2. Определения

3. Заявление за одобрение

4. Одобрение

5. Изисквания и изпитвания

6. Монтиране на превозното средство

7. Семейство двигатели

8. Съответствие на производството

9. Съответствие на превозни средства/двигатели в експлоатация

10. Санкции при несъответствие на производството

11. Промяна и разширение на одобрението на одобрения тип

12. Окончателно прекратяване на производството

13. Преходни разпоредби

14. Наименования и адреси на техническите служби, отговарящи за провеждането на изпитвания с цел одобрение, както и на органите по одобряването на типа

ДОПЪЛНЕНИЯ

1 Процедура за изпитване за съответствие на производството при отклонение от стандарта в рамките на допустимото

2 Процедура за изпитване за съответствие на производството при отклонение от стандарта извън границите на допустимото или когато липсват данни за него

3 Процедура за изпитване за съответствие на производството по искане на производителя

4 Резюме на процедурата за одобрение на двигатели, използващи като гориво сгъстен природен газ, двигатели, използващи като гориво ВНГ, и двигатели, работещи с два вида гориво, използващи като гориво природен газ/биометан или ВНГ

ПРИЛОЖЕНИЯ

1 Образци на информационен документ

2A Съобщение относно одобрението на тип двигател или семейство двигатели като отделен технически възел по отношение на емисиите от замърсители съгласно Правило № 49, серия от изменения 06

2Б Съобщение относно одобрението на тип превозно средство с одобрен двигател по отношение на емисиите от замърсители съгласно Правило № 49, серия от изменения 06

2В Съобщение относно одобрението на тип превозно средство по отношение на емисиите от замърсители съгласно Правило № 49, серия от изменения 06

3 Оформление на маркировките за одобрение

4 Процедура на изпитване

5 Спецификации на еталонните горива

6 Данни за емисиите, изисквани при одобрение на типа за целите на годността за движение по пътищата — Измерване на емисиите на въглероден оксид при обороти на празен ход

7 Проверка на надеждността на системите на двигателя

8 Съответствие на двигатели или превозни средства в експлоатация

9A Системи за бордова диагностика (СБД)

9Б Технически изисквания за системи за бордова диагностика (СБД)

9В Технически изисквания за оценка на действието на системи за бордова диагностика (СБД) в работен режим

10 Изисквания за ограничаване на емисиите извън рамките на цикъла и на емисиите в работен режим

11 Изисквания за осигуряване правилно действие на мерките за контрол на NOx

12 Емисии на CO 2 и разход на гориво

13 Одобрение на типа на резервни устройства за контрол на замърсяването като отделен технически възел

14 Достъп до информация за СБД

15 Технически изисквания за двигатели и превозни средства, работещи с два вида гориво (дизелово гориво—газово гориво)

1. ОБХВАТ

1.1. Настоящото правило се прилага към моторните превозни средства от M1, M2, N1 и N2 с базова маса над 2 610 kg и към всички моторни превозни средства от категории M3 и N3 (1)

По искане на производителя одобрението на типа на напълно комплектовано превозно средство, издадено съгласно настоящото правило, се разширява, така че да обхване и съответното му некомплектовано превозно средство с базова маса под 2 610 kg. Одобренията на типа се разширяват, ако производителят може да докаже, че всички комбинации на каросерията, които се очаква да бъдат вградени в некомплектованото превозно средство, увеличават базовата маса на превозното средство над 2 610 kg.

По искане на производителя одобрението на типа на превозно средство, издадено съгласно настоящото правило, се разширява, така че да обхване и неговите варианти и версии с базова маса над 2 380 kg, при условие че те също отговарят на изискванията за измерването на емисиите на парникови газове и разхода на гориво в съответствие с точка 4.2. от настоящото правило.

1.2. Еквивалентни одобрения

Не се нуждаят от одобрение по силата на настоящото правило: двигателите, монтирани в превозни средства с базова маса до 2 840 kg, чието одобрение е издадено като разширение на одобрение съгласно Правило № 83.

2. ОПРЕДЕЛЕНИЯ

За целите на настоящото правило се прилагат следните определения:

2.1. „цикъл на стареене“ означава работата на превозното средство или двигателя (скорост, натоварване, мощност), която се извършва по време на периода за пробег;

2.2. „одобряване на двигател (семейство двигатели)“ означава одобряването на тип двигател (семейство двигатели) по отношение на нивото на емисиите на газообразните замърсители и праховите замърсители, дима и системата за бордова диагностика (СБД);

2.3. „одобряване на превозно средство“ означава одобряването на тип превозно средство по отношение на нивото на емисиите на газообразните замърсители и праховите замърсители и дима, отделяни от неговия двигател, както и системата за бордова диагностика (СБД) и монтирането на двигател на превозното средство;

2.4. „спомагателна технология за контрол на емисиите“ (AES) технология за контрол на емисии, която влиза в действие или променя основната технология за контрол на емисии за специфична цел или цели и в отговор на специфична комбинация от околни и/или работни условия и която остава в действие само докато тези условия съществуват;

2.5. „основна технология за контрол на емисиите“ (BES) означава технология за контрол на емисии, която действа в целия работен диапазон на честота на въртене и натоварване на двигателя освен ако не е задействана AES;

2.6. „непрекъснато регенериране“ означава регенерационният процес на система за последваща обработка на отработили газове, който се извършва или постоянно, или поне веднъж за едно WHTC (хармонизиран в световен мащаб цикъл на управление на превозно средство) изпитване на пускане на загрял двигател;

2.7. „картер на двигателя“ означава вътрешните или външните пространства на двигателя, които са свързани с маслената вана посредством вътрешни или външни тръбопроводи, през които могат да излизат газовете и парите;

2.8. „критични компоненти, свързани с емисиите“ означава следните компоненти, които са предназначени основно за контролиране на емисиите: всяка една система за последваща обработка на отработили газове, електронен модул за управление (ECU) и свързаните с него датчици и задействащи механизми, както и системата за рециркулация на отработили газове (EGR), включително всички свързани с нея филтри, охлаждащи течности, регулиращи клапани и тръбопроводи;

2.9. „критично обслужване, свързано с емисиите“ означава обслужването, което се извършва на критичните компоненти, свързани с емисиите;

2.10. „технология на неефективност“ означава технология за контрол на емисии, която не отговаря на изискванията за ефективност на основната технология за контрол на емисиите и/или спомагателната технология за контрол на емисиите, посочени в настоящото приложение;

2.11. „deNOx система“ означава система за последваща обработка на отработили газове, проектирана да намали емисиите на азотни оксиди (NOx) (напр. инертни и активни сухи NOx-катализатори, NOx-адсорбенти и системи за селективна каталитична редукция (СКР);

2.12. „диагностичен код за повреда (ДКП)“ означава цифрен или буквено-цифрен идентификатор, който идентифицира или обозначава неизправност;

2.13. „режим на работа с дизелово гориво“ означава нормален режим на работа на двигател, работещ с два вида гориво, при който двигателят не използва газово гориво при никое условие за работа;

2.14. „цикъл на кормуване“ означава последователност, състояща се от пускане на двигател, период на работа (на превозното средство), спиране на двигател и времето до следващото пускане на двигателя;

2.15. „двигател, работещ с два вида гориво“ означава система на двигателя, която е проектирана да работи едновременно с дизелово гориво и с газово гориво, като двете горива се дозират поотделно и консумираното количество от едното гориво по отношение на другото може да зависи от работата на двигателя;

2.16. „режим на работа с два вида гориво“ означава нормален режим на работа на двигател, работещ с два вида гориво, при който двигателят използва едновременно дизелово гориво и газово гориво при определени условия на работа;

2.17. „превозно средство, работещо с два вида гориво“ означава превозно средство, което е задвижвано от двигател, работещ с два вида гориво, и което подава горивата, използвани от двигателя, посредством две отделни бордови системи за съхранение на гориво;

2.18. „конструктивен елемент“ означава по отношение на превозно средство или двигател: а) всеки елемент от системата на двигателя; б) всяка система за управление, включително: компютърен софтуер; системи за електронно управление; и компютърна логика; в) всякакви калибровки на системата за контрол; или г) резултата от взаимодействието на системите;

2.19. „система за следене на контрола на емисиите“ означава система, която осигурява правилното действие на NOx-регулиращите мерки, изпълнявани в системата на двигателя съгласно изискванията на точка 5.5; „система за контрол на емисиите“ означава конструктивните елементите и технологиите за контрол на емисиите, разработени или калибрирани за целите на контрол на емисиите;

2.20. „обслужване, свързано с емисиите“ означава обслужването, което влияе съществено на емисиите или което има вероятност да влияе на влошаването на емисиите на превозното средство или на двигателя по време на нормална работа в работен режим;

2.21. „технология за контрол на емисиите“ означава конструктивен елемент или съвкупност от конструктивни елементи, включени в цялостната конструкция на системата на двигателя или превозното средство за целите на контрол на емисиите;

2.22. „семейство двигатели със система за последваща обработка“ означава групиране на двигатели от производителя, което съответства на определението за семейство двигатели, но с допълнително групиране по двигатели, които използват подобна система за последваща обработка на отработилите газове;

2.23. „семейство двигатели“ означава групиране на двигатели от производителя, които, поради своята конструкция, както е определено в точка 7 от настоящата правило, имат сходни характеристики на емисиите отработили газове;

2.24. „система на двигател“ означава двигателя, системата за контрол на емисиите и комуникационният интерфейс (хардуер и съобщения) между модула или модулите за електронно управление на системата на двигателя (ECU) и всяко друго силово предаване или модул за управление на превозното средство;

2.25. „пускане на двигателя“ се състои от запалване, развъртане и начало на горене и приключва, когато оборотите на двигателя достигнат стойност със 150 min-1 под нормалните обороти на празен ход на загрял двигател;

2.26. „тип двигател“ означава категория двигатели, които не се различават по отношение на основните характеристики на двигателя, посочени в приложение I;

2.27. „система за последваща обработка на отработили газове“ означава каталитичен преобразувател (окисляващ, 3-пътен или всеки друг вид), филтър за прахови частици, deNOx система, комбиниран филтър за deNOx-частици или всякакво друго устройство за намаляване на емисии, което е инсталирано след двигателя;

2.28. „газообразни замърсители“ означава емисиите в отработилите газове на въглероден оксид, на NOx, изразени в еквивалентен азотен диоксид (NO2), и на въглеводороди (т.е. общо въглеводороди, неметанови въглеводороди и метан);

2.29. „общ знаменател“ означава брояч, указващ броя на случаите на работа на дадено превозно средство, като се отчитат общите условия;

2.30. „група от уреди за следене“ означава за целите на оценяването на действието в работен режим на семейство двигатели с БД набор от уреди за следене на БД, използвани за определяне на правилната работа на системата за контрол на емисиите;

2.31. „брояч за циклите на запалване“ означава брояч, указващ броя на пусканията на двигател, които е имало дадено превозно средство;

2.32. „отношение на действието в работен режим“ (IUPR) означава отношението между броя случаи на наличие на условията, при които уред за следене или група от уреди за следене следва да открие(ят) неизправност, и броя цикли на кормуване, отчитани от този уред за следене или група от уреди за следене;

2.33. „ниска честота на въртене (nlo )“ означава най-ниската честота на въртене на двигателя, при която се постига 50 % от заявената максимална мощност;

2.34. „неизправност“ означава повреда или влошаване на система на двигателя, включително СБД, за които основателно може да се очаква да доведат или до увеличаване на някой от регулираните замърсители, изпускани от системата на двигателя, или до намаление на ефективността на СБД;

2.35. „индикатор за неизправност“ (ИН) означава индикатор, който е част от системата за бързо сигнализиране и който осведомява ясно водача на превозното средство при поява на неизправност;

2.36. „производител“ означава лице или организация, което(която) носи отговорност пред органа по одобряването на типа за всички аспекти на процеса на одобрение на типа или разрешение и за гарантиране на съответствие на производството. Не е от съществено значение дали лицето или организацията участва пряко във всички етапи на производство на превозното средство, системата, компонента или отделния технически възел, който е предмет на процеса на одобрение;

2.37. „максимална полезна мощност“ означава максималната стойност на полезната мощност, измерена при пълно натоварване на двигателя;

2.38. „полезна мощност“ означава мощността, получавана на изпитвателен стенд в края на коляновия вал или неговия еквивалент при съответната скорост или обороти на двигателя със спомагателните устройства съгласно Правило № 85 на ООН и определена при стандартни атмосферни условия;

2.39. „обслужване, несвързано с емисиите“ означава обслужването, което не се отразява съществено на емисиите и което не оказва дълготрайно влияние върху влошаването на емисиите на превозното средство или на двигателя по време на нормална работа в работен режим след извършване на обслужването;

2.40. „система за бордова диагностика“ (СБД) означава система за бордова диагностика, качена на превозно средство или двигател, която е в състояние да: а) открива неизправностите, засягащи работата по емисиите на системата на двигателя; б) указва появата на неизправности посредством системата за бързо сигнализиране; и в) идентифицира вероятната област на неизправност посредством информацията, съхранявана в компютърната памет, и съобщава тази информация извън превозното средство;

2.41. „семейство двигатели с БД“ означава групиране от производителя на системи на двигателя, които имат общи методи на следене и диагностициране на неизправностите, свързани с емисиите;

2.42. „работна последователност“ означава последователност, състояща се от пускане на двигател, период на работа (на двигателя), спиране на двигател и времето до следващото пускане, при която специфичен уред за следене на БД работи през целия период и ако има неизправност, я открива;

2.43. „оригинално устройство, регулиращо замърсяването“ означава устройство, регулиращо замърсяването, или комбинация от такива устройства, включени в одобрението на типа, издадено за превозното средство;

2.44. „базов двигател“ означава двигател, избран от семейство двигатели, така че неговите характеристики по отношение на емисиите обработили газове са представителни за това семейство двигатели;

2.45. „устройство за последваща обработка на прахови частици“ означава система за последваща обработка на отработили газове, проектирана за намаляване емисиите от прахови замърсители (ПЗ) чрез механично, аеродинамично, дифузно или инерционно отделяне;

2.46. „прахови частици (ПЧ)“ означава всеки материал, уловен върху определена филтрираща среда след разреждане на отработил газ с чист филтриран въздух, така че температурата му да е между 315 K (42 °C) и 325 K (52 °C), когато е измерена в точка непосредствено след филтъра; това е преди всичко въглерод, въглеводороди с кондензирани ядра и сулфати и вода;

2.47. „процентно натоварване“ означава частта от максималния въртящ момент, изразена в проценти, при определена честота на въртене;

2.48. „следене на работните показатели“ означава следене за неизправности, което се състои от проверки на функционирането, и следене на параметри, които не са пряко свързани с праговите стойности на емисиите, като това следене се извършва на компоненти или системи, за да се потвърди, че те работят в рамките на точния обхват;

2.49. „периодично регенериране“ означава регенерационният процес на устройство за контрол на емисиите, който протича периодично при по-малко от 100 часа нормална работа на двигателя;

2.50. „преносима система за измерване на емисиите“ (PEMS) означава преносима система за измерване на емисиите, отговаряща на изискванията, посочени в допълнение 2 към приложение 8 към настоящото правило;

2.51. „приспособление за задвижване“ означава извод, задвижван от двигателя, който служи за задвижване на помощно оборудване, монтирано на превозното средство;

2.52. „квалифициран компонент/система с влошени характеристики“ (QDC) означава компонент или система, който/която е бил(а) преднамерено влошен(а), например чрез ускорено стареене или чрез подлагане на контролирана намеса, и който/която е бил(а) приет(а) от органа по одобряването на типа съгласно разпоредбите, посочени в точка 6.3.2 от приложение 9Б и в точка А.8.2.2 от допълнение 8 към приложение 9Б към настоящото правило, за използване при доказването на работните показатели на БД на системата на двигателя;

2.53. „реагент“ означава всяка среда, съхранена в резервоар, разположен на превозното средство, и предоставяна на системата за последваща обработка на отработили газове (ако е необходимо), при поискване от системата за контрол на емисиите;

2.54. „повторно калибриране“ означава фина настройка на двигателя, използващ за гориво природен газ, за да се осигури същата работа (мощност, разход на гориво) с природен газ от друга гама;

2.55. „базова маса“ означава масата на превозното средство в работно състояние, намалена с постоянна маса на водача 75 kg и увеличена с постоянна маса 100 kg;

2.56. „резервно устройство, регулиращо замърсяването“ означава устройство за контрол на замърсяването или комбинация от такива устройства, предназначено(и) за замяна на оригиналното устройство за контрол на замърсяването, което може да бъде одобрено като отделен технически възел;

2.57. „четящо устройство“ означава външно оборудване за изпитване, използвано за стандартизирана извънбордова връзка със СБД в съответствие с изискванията на настоящото правило;

2.58. „график за пробег“ означава цикъла на стареене и периода за пробег, използвани за определяне на коефициентите на влошаване за семейството двигатели със система за последваща обработка;

2.59. „сервизен режим“ означава специален режим на работа на двигател, работещ с два вида гориво, който се задейства с цел ремонт на превозното средство или с цел изкарване на превозното средство от пътното движение, когато не е възможна работата му в режим на работа с два вида гориво (2);

2.60. „емисии от изходната тръба на последния шумозаглушител“ означава газообразните емисии и емисиите на прахови частици;

2.61. „непозволено изменение“ означава дезактивиране, регулиране или промяна на системата за контрол на емисиите или задвижващата система на превозното средство, включително софтуера или други елементи за логически контрол на тези системи, което има за последица, преднамерено, или не, влошаване на резултатите на превозното средство по отношение на емисиите;

2.62. „маса в ненатоварено състояние“ означава масата на превозното средство в работно състояние, без фиксирана маса от 75 kg за водач, без пътници или товар, с резервоар, напълнен с 90 % от вместимостта му, и с обичайния комплект инструменти и резервна гума, ако има такива;

2.63. „срок на експлоатация“ означава съответното изминато разстояние и/или период от време, в рамките на които трябва да се обезпечи спазването на съответните гранични стойности на газообразните емисии и емисиите на прахови частици;

2.64. „тип превозно средство по отношение на емисиите“ означава група от превозни средства, които не се различават по отношение на основните характеристики на двигателя и превозното средство, посочени в приложение I;

2.65. „филтър за прахови частици за дизелов двигател с преминаване на потока през преграда“ означава филтър за прахови частици за дизелов двигател („DFP“), в който всички отработили газове преминават принудително през преграда, която филтрира твърдите частици;

2.66. „число на Вобе (ниско Wl; или високо Wu)“ означава съотношението между топлината, отделена при изгарянето на единица обем газ и квадратния корен на относителната му плътност при еднакви еталонни условия:

2.67. „коефициент на коригиране - λ (Sλ)“ означава израз, който описва необходимата гъвкавост на системата за управление на двигателя по отношение промяна в коефициента на излишния въздух λ, ако двигателят използва гориво със състав, различен от чист метан (вж. допълнение 5 към приложение 4 за изчисляването на Sλ ).

3. ЗАЯВЛЕНИЕ ЗА ОДОБРЕНИЕ

3.1. Заявление за одобрение на типа на система на двигателя или семейство двигатели като отделен технически възел

3.1.1. Производителят или неговият упълномощен представител подава до органа по одобряването на типа заявление за одобрение на типа на система на двигател или семейство двигатели като отделен технически възел.

3.1.2. Заявлението, посочено в точка 3.1.1., се изготвя в съответствие с образеца на информационния документ, посочен в приложение 1. За тази цел се прилага част 1 от приложение 1.

3.1.3. Заедно със заявлението производителят предоставя комплект документи, в който се обяснява напълно всеки конструктивен елемент, който оказва влияние на емисиите, технологията за контрол на емисиите на системата на двигателя, начините, по които системата на двигателя контролира изходните променливи величини, които оказват влияние на емисиите, независимо дали този контрол е пряк, или косвен, и се обяснява напълно функционирането на системата за предупреждение и за блокиране, изисквана съгласно точки 4 и 5 от приложение 11. Комплектът документи се състои от следните части, включително информацията, посочена в точка 5.1.4.: а) официален комплект документи, който се пази от органа по одобряването. Официалният комплект документи може да се предоставя на разположение на заинтересованите страни при поискване; б) разширен комплект документи, който остава поверителен. Разширеният комплект документи може да бъде съхраняван от органа по одобряването на типа или, по негова преценка, може да бъде пазен от производителя, но се предоставя на разположение за проверка от органа по одобряването на типа при одобряването или по всяко време през срока на валидност на одобрението. Когато комплектът документи се пази от производителя, органът по одобряването на типа предприема необходимите мерки, за да гарантира, че в документацията не се правят промени след одобрението.

3.1.4. В допълнение към информацията, посочена в точка 3.1.3., производителят предоставя следната информация: а) в случай на двигатели с принудително запалване — декларация от производителя за минималния процент на случаите на прекъсване на запалването от общ брой случаи на запалване, който или би довел до емисии, надвишаващи граничните стойности, посочени в приложение 9A, ако този процент на отказ на запалване е бил налице от началото на изпитването на емисии, както е посочено в приложение 4, или би могъл да доведе до прегряване на каталитичния преобразувател или каталитичните преобразуватели на отработилите газове, преди да причини необратима повреда; б) описание на мерките, предприети за предотвратяване на непозволено изменение (вмешателство) и промени в компютъра/компютрите за контрол на емисиите, включително възможността за осъвременяване на информацията чрез използването на одобрена от производителя програма или калибриране; в) документация на СБД в съответствие с изискванията, посочени в точка 8. от приложение 9Б; г) информация, свързана с БД, за целите на достъпа до БД в съответствие с изискванията на приложение 14 от настоящото правило; д) декларация за съответствие на емисиите извън рамките на цикъла с изискванията на точка 5.1.3. и точка 10. от приложение 10; е) декларация за съответствие на действието в работен режим на БД с изискванията на допълнение 2 към приложение 9А; ж) първоначалният план за изпитване в експлоатация съгласно точка 2.4 от приложение 8; з) когато е целесъобразно — копия на други одобрения на типа със съответните данни, които да позволят разширяване на одобренията и установяване на коефициентите на влошаване.

3.1.5. Производителят предоставя на техническата служба, отговаряща за провеждане на изпитванията за одобрение на типа, двигател или, ако е целесъобразно, базов двигател, представителен за типа, който подлежи на одобрение.

3.1.6. Промените в марката на система, компонент или отделен технически възел, които настъпват след одобряването на типа, не водят до автоматично обезсилване на одобрението на типа, освен ако първоначалните им характеристики или технически параметри не се променят по начин, засягащ функционалността на двигателя или на системата за контрол на замърсяването.

3.2. Заявление за одобрение на типа на превозно средство с одобрена система на двигателя по отношение на емисиите

3.2.1. Производителят или неговият упълномощен представител подава до органа по одобряването на типа заявление за одобрение на типа на превозно средство с одобрена система на двигателя по отношение на емисиите.

3.2.2. Заявлението, посочено в точка 3.2.1., се изготвя в съответствие с образеца на информационния документ, посочен в част 2 от приложение 1. Това заявление се придружава от копие на сертификата за одобрение на типа за системата на двигателя или семейството двигатели като отделен технически възел.

3.2.3. Производителят предоставя комплект документи, в който се обясняват напълно елементите на системата за предупреждение и за блокиране, която е монтирана в превозното средство и се изисква съгласно приложение 11. Този комплект документи се предоставя в съответствие с точка 3.1.3.

3.2.4. В допълнение към информацията, посочена в точка 3.2.3., производителят предоставя следната информация: а) описание на мерките, предприети за предотвратяване на непозволено изменение (вмешателство) и промени в обхванатите от настоящото правило управляващи модули на превозното средство, включително възможността за осъвременяване на информацията чрез използване на одобрена от производителя програма или калибриране; б) описание на компонентите за БД на борда на превозното средство в съответствие с изискванията от точка 8. от приложение 9Б; в) информация, свързана с компонентите за БД на борда на превозното средство, за целите на достъпа до БД; г) когато е целесъобразно, копия от други одобрения на типа със съответните данни, които да дават възможност за разширяване на одобренията.

3.2.5. Промените в марката на система, компонент или отделен технически възел, които настъпват след одобряването на типа, не водят до автоматично обезсилване на одобрението на типа, освен ако първоначалните им характеристики или технически параметри не се променят по начин, засягащ функционалността на двигателя или на системата за контрол на замърсяването.

3.3. Заявление за одобрение на типа на превозно средство по отношение на емисиите

3.3.1. Производителят или неговият упълномощен представител подава до органа по одобряването на типа заявление за одобрение на типа на превозно средство по отношение на емисиите.

3.3.2. Заявлението, посочено в точка 3.3.1., се изготвя в съответствие с образеца на информационния документ, посочен в приложение 1. За тази цел се прилагат части 1 и 2 от посоченото приложение.

3.3.3. Производителят предоставя комплект документи, в който се обяснява напълно всеки конструктивен елемент, който оказва влияние на емисиите, технологията за контрол на емисиите на системата на двигателя, начините, по които системата на двигателя контролира изходните променливи величини, които оказват влияние на емисиите, независимо дали този контрол е пряк, или косвен, и се обяснява напълно функционирането на системата за предупреждение и за блокиране, изисквана съгласно приложение 11. Този комплект документи се предоставя в съответствие с точка 3.1.3.

3.3.4. В допълнение към информацията, посочена в точка 3.3.3., производителят предоставя информация, изисквана съгласно точка 3.1.4., букви а)—з) и точка 3.2.4., букви а)—г).

3.3.5. Производителят предоставя на техническата служба, отговаряща за провеждане на изпитванията за одобрение на типа, двигател, представителен за типа, който подлежи на одобрение.

3.3.6. Промените в марката на система, компонент или отделен технически възел, които настъпват след одобряването на типа, не водят до автоматично обезсилване на одобрението на типа, освен ако първоначалните им характеристики или технически параметри не се променят по начин, засягащ функционалността на двигателя или на системата за контрол на замърсяването.

3.4. Заявление за одобрение на типа за тип резервно устройство за контрол на замърсяването като отделен технически възел

3.4.1. Производителят подава до органа по одобряването на типа заявление за одобрение на типа за тип резервно устройство за контрол на замърсяването като отделен технически възел.

3.4.2. Заявлението се изготвя в съответствие с образеца на информационен документ, изложен в допълнение 1 към приложение 13.

3.4.3. Производителят представя декларация за съответствие с изискванията относно достъпа до информацията за БД.

3.4.4. Производителят предоставя на техническата служба, отговаряща за провеждане на изпитването за одобрение на типа, следното: а) система или системи на двигателя от тип, одобрен в съответствие с настоящото правило, оборудвана(и) с ново оригинално устройство за контрол на замърсяването; б) един образец на типа на резервното устройство за контрол на замърсяването; в) допълнителен образец от типа на резервното устройство за контрол на замърсяването, в случай на резервно устройство за контрол на замърсяването, предназначено за монтиране на превозно средство, оборудвано със СБД.

3.4.5. За целите на буква а) от параграф 3.4.4. изпитвателните двигатели се избират от заявителя със съгласието на органа по одобряването на типа. Условията на изпитване трябва да отговарят на изискванията, посочени в точка 6. от приложение 4. Изпитвателните двигатели трябва да отговарят на следните изисквания: а) те не трябва да имат дефекти в системата за контрол на емисиите; б) всяка оригинална част, свързана с емисиите, която е неизправна или е прекомерно износена, трябва да се ремонтира или замени; в) те трябва да са правилно регулирани и настроени според спецификациите на производителя преди изпитването на емисии.

3.4.6. За целите на точка 3.4.4., букви б) и в) върху този образец трябва да са нанесени с ясна и незаличима маркировка търговското наименование или търговската марка на заявителя и неговото търговско обозначение.

3.4.7. За целите на точка 4, буква в) образецът трябва да е квалифициран компонент с влошени характеристики.

4. ОДОБРЕНИЕ

4.1. За да получи одобрение на типа на система на двигателя или семейство двигатели като отделен технически възел, одобрение на типа на превозно средство с одобрена система на двигателя по отношение на емисиите или одобрение на типа на превозно средство по отношение на емисиите, производителят доказва, в съответствие разпоредбите на настоящото правило, че превозните средства или системите на двигателя подлежат на изпитванията и отговарят на изискванията, посочени в точка 5 и приложения 4, 6, 7, 9A, 9Б, 9B, 10, 11 и 12 Производителят също така гарантира съответствието със спецификациите на еталонните горива, посочени в приложение 5.

За да получи одобрение на типа на превозно средство с одобрена система на двигателя по отношение на емисиите или одобрение на типа на превозно средство по отношение на емисиите, производителят гарантира съответствието с изискванията относно монтирането, посочени в точка 6.

4.2. За да получи разширение на одобрение на типа на превозно средство по отношение на емисиите, получило одобрение на типа по настоящото правило, с базова маса над 2 380 kg, но непревишаваща 2 610kg, производителят спазва изискванията, посочени в допълнение 1 към приложение 12.

4.3. За да получи одобрение на типа на двигател или семейство двигатели, работещи с два вида гориво, като отделен технически възел или одобрение на типа на превозно средство, работещо с два вида гориво, с одобрен двигател, работещ с два вида гориво, по отношение на емисиите, или одобрение на типа на превозно средство, работещо с два вида гориво, по отношение на емисиите, производителят трябва в допълнение на изискванията на точка 4.1. да докаже, че превозните средства или двигателят, работещи с два вида гориво, подлежат на изпитванията и съответстват на изискванията, определени в приложение 15.

4.4. Подлежи на уточняване (3)

4.5. За да получи одобрение на типа на система на двигателя или семейство двигатели като отделен технически възел или одобрение на типа на превозно средство по отношение на емисиите, производителят гарантира съответствието с изискванията относно гамата на горивото за одобрение за универсално гориво, или в случай на двигател с принудително запалване, използващ като гориво природен газ и втечнен нефтен газ (ВНГ), за одобрение за ограничена гама на горивото, както е посочено в точка 4.6.

4.5.1. В допълнение 4 са дадени таблици, в които са обобщени изискванията за двигателите, използващи за гориво ПГ, двигателите, използващи за гориво ВНГ, и двигателите, работещи с два вида гориво.

4.6. Изисквания относно одобрение на типа за гама на универсално гориво

Одобрение за гама на универсално гориво се издава при спазване на изискванията, посочени в точки 4.6.1. — 4.6.6.1.

4.6.1. Базовият двигател трябва да отговаря на изискванията на настоящото правило за подходящите еталонни горива, посочени в приложение 5. Към двигателите, използващи като гориво природен газ/биометан (включително двигателите, работещ с два вида гориво ), се прилагат специфични изисквания, определени в точка 4.6.3.

4.6.2. Ако производителят разрешава семейството двигатели да работи с горива, предлагани на пазара, които не са обхванати в еталонните горива, включени в приложение 5 и в съответните стандарти за горива, предлагани на пазара, (напр. EN 228 на CEN в случай на безоловен бензин и в стандарт EN 590 на CEN в случай на дизелово гориво), като например при работа с B100, производителят, в допълнение към изискванията на точка 4.6.1. трябва:

а) да декларира в точка 3.2.2.2.1 от част 1 към приложение 1 горивата, с които може да работи семейството двигатели;

б) да докаже способността на базовия двигател да отговаря на изискванията на настоящото правило по отношение на декларираните горива;

в) се задължава да изпълнява изискванията по отношение на съответствието в експлоатация, посочени в точка 9. по отношение на декларираните горива, включително всяка комбинация между декларираните горива и съответните горива, предлагани на пазара, и стандарти.

4.6.3. В случай на природен газ/биометан производителят трябва да докаже способността на базовия двигател да се адаптира към всеки състав на горивото, който може да се срещне на пазара.

4.6.3.1. При сгъстения природен газ/биометан обикновено се срещат два типа гориво — висококалорично (Н-газ) и нискокалорично (L-газ), но със значителен брой разновидности и за двата типа; те значително се различават по своето калорично съдържание, изразено с индекса на Вобе и с коефициент на коригиране λ— (Sλ). За природните газове с коефициент на коригиране λ между 0,89 и 1,08 (0,89 ≤ Sλ ≤ 1,08) се приема, че принадлежат към H-гамата, докато за природните газове с коефициент на коригиране λ между 1,08 и 1,19 (1,08 ≤ Sλ ≤ 1,19) се приема, че принадлежат към L-гамата. Съставът на еталонните горива отразява пределните вариации на Sλ.

Базовият двигател трябва да отговаря на изискванията на настоящото правило за еталонните горива GR (гориво 1) и G25 (гориво 2), както е определено в приложение 5, без ръчно регулиране на горивната система на двигателя между двете изпитвания между двете изпитвания (изисква се саморегулиране). След смяната на горивото се допуска един подготвителен пробег чрез WHTC цикъл при загрял двигател без измервания. След подготвителния пробег двигателят се охлажда в съответствие с точка 7.6.1. от приложение 4.

4.6.3.1.1. По искане на производителя двигателят може да се изпитва с трето гориво (гориво 3), когато коефициентът на коригиране λ (Sλ) е между 0,89 (т.е. по-ниската гама на GR) и 1,19 (т.е. горната гама на G25), например ако гориво 3 е гориво, което се предлага на пазара. Резултатите от това изпитване могат да послужат за основа за оценяване на съответствието на производството.

4.6.3.2. В случай на втечнен природен газ/втечнен биометан (ВПГ) базовият двигател трябва да отговаря на изискванията на настоящото правило за еталонните горива GR (гориво 1) и G20 (гориво 2), както е определено в приложение 5, без ръчно регулиране на горивната система на двигателя между двете изпитвания (изисква се саморегулиране). След смяната на горивото се допуска един подготвителен пробег чрез WHTC цикъл при загрял двигател без измервания. След подготвителния пробег двигателят се охлажда в съответствие с точка 7.6.1. от приложение 4.

4.6.4. В случай на двигател, използващ за гориво сгъстен природен газ/биометан (СПГ), който може сам да се регулира спрямо гамата на Н-газове, от една страна, и гамата на L-газове, от друга, и който преминава от гамата на Н-газове към гамата на L-газове посредством включването на превключвател, базовият двигател се изпитва със съответното еталонно гориво, както е посочено в приложение 5 за всяка гама, при всяко положение на превключвателя. Горивата са GR (гориво 1) и G23 (гориво 3) за Н-гамата от газове и G25 (гориво 2) и G23 (гориво 3) за L-гамата от газове. Базовият двигател трябва да отговаря на изискванията на настоящото правило за двете положения на превключвателя без никаква промяна по отношение на използваното гориво между двете изпитвания при всяко положение на превключвателя. След смяната на горивото се допуска един подготвителен пробег чрез WHTC цикъл при загрял двигател без измервания. След подготвителния пробег двигателят се охлажда в съответствие с точка 7.6.1. от приложение 4.

4.6.4.1. По искане на производителя двигателят може да се изпитва с трето гориво, вместо с G23 (гориво 3), когато коефициентът на коригиране λ (Sλ) е между 0,89 (т.е. по-ниската гама на GR) и 1,19 (т.е. горната гама на G25), например ако гориво 3 е гориво, което се предлага на пазара. Резултатите от това изпитване могат да послужат за основа за оценяване на съответствието на производството.

4.6.5. В случай на двигатели, използващи като гориво природен газ, отношението „r“ на резултатите от изследваните емисии се определя за всеки замърсител, както следва:

или

и

4.6.6. В случай на ВНГ производителят трябва да докаже способността на базовия двигател да се адаптира към всеки състав на горивото, който може да се срещне на пазара.

При ВНГ съществуват разлики в отношението С3/С4. Тези вариации са отразени при подбора на еталонните горива. Базовият двигател трябва да отговаря на изискванията към емисиите при използване на еталонните горива А и Б, както е определено в приложение 5, без никаква промяна по отношение на използваното гориво между двете изпитвания. След смяната на горивото се допуска един подготвителен пробег чрез WHTC цикъл при загрял двигател без измервания. След подготвителния пробег двигателят се охлажда в съответствие с точка 7.6.1. от приложение 4.

4.6.6.1. Отношението „r“ на резултатите от изследваните емисии се определя за всеки замърсител, както следва:

4.7. Изисквания относно одобрение на типа с ограничения за гамата на горивото в случай на двигатели с принудително запалване, използващи като гориво сгъстен природен газ/биометан (СПГ) или ВНГ

4.7.1. Одобрение на типа за емисиите от отработили газове от двигател, който работи с природен газ и е предназначен за работа в Н-гамата или в L-гамата от газове

4.7.1.1. Базовият двигател се изпитва за съответното еталонно гориво, посочено в приложение 5 за съответната гама. Горивата са GR (гориво 1) и G23 (гориво 3) за Н-гамата от газове и G25 (гориво 2) и G23 (гориво 3) за L-гамата от газове. Базовият двигател трябва да отговаря на изискванията на настоящото правило без никаква промяна по отношение на използваното гориво между двете изпитвания. След смяната на горивото се допуска един подготвителен пробег чрез WHTC цикъл при загрял двигател без измервания. След подготвителния пробег двигателят се охлажда в съответствие с точка 7.6.1. от приложение 4.

4.7.1.2. По искане на производителя двигателят може да се изпитва с трето гориво, вместо с G23 (гориво 3), когато коефициентът на коригиране λ (Sλ) е между 0,89 (т.е. по-ниската гама на GR) и 1,19 (т.е. горната гама на G25), например ако гориво 3 е гориво, което се предлага на пазара. Резултатите от това изпитване могат да послужат за основа за оценяване на съответствието на производството.

4.7.1.3. Отношението „r“ на резултатите от изследваните емисии се определя за всеки замърсител, както следва:

или

и

4.7.1.4. При доставяне на клиента на двигателя трябва да е поставен етикет, както е определено в точка 4.12.8., който показва за коя гама газове е одобрен двигателят.

4.7.2. Одобрение на типа двигател, който работи с природен газ или ВНГ и е предназначен за работа с един специфичен състав на горивото, по отношение на емисиите от отработили газове

4.7.2.1. Базовият двигател трябва да отговаря на изискванията за емисиите на еталонните горива GR и G25 в случай на използване на природен газ или на еталонните горива А и Б в случай на използване на ВНГ, определени в приложение 5. Между изпитванията се допуска извършването на фина настройка на системата за подаване на гориво. Тази фина настройка се състои от повторно калибриране на базата данни за зареждане с гориво, без да се извършват никакви промени в основната технология за контрол или в основната структура на базата данни. При необходимост се допуска подмяната на части, които имат пряко отношение към количеството горивен поток (като дюзите за впръскване на гориво).

4.7.2.2. По искане на производителя двигателят може да се изпитва с еталонните горива GR и G23 или с еталонните горива G25 и G23, като в този случай одобрението на типа е единствено валидно съответно за газовете от Н-гамата или L-гамата.

4.7.2.3. При доставяне на клиента на двигателя трябва да е поставен етикет, както е определено в точка 4.12.8., който показва за какъв състав на горивото е калибриран двигателят.

4.8. Изисквания относно одобрение на типа с ограничения за гамата на горивото в случай на двигатели, използващи като гориво втечнен природен газ/втечнен биометан (ВПГ)

В случай на втечнен природен газ/втечнен биометан одобрение на типа с ограничения за гамата на горивото може да бъде издадено, при условие че са спазени изискванията, посочени в точки 4.8.1. — 4.8.2.

4.8.1. Условия за подаване на заявление за одобрение на типа с ограничения за гамата на горивото в случай на двигатели, използващи като гориво втечнен природен газ/втечнен биометан (ВПГ).

4.8.1.1. Производителят може да подаде заявление за одобрение на типа с ограничения за гамата на горивото само в случай на двигател, калибриран за ВПГ със специфичен състав (4), при което коефициентът на коригиране λ не се различава с повече от 3 % от коефициента на коригиране λ на горивото G20, посочено в приложение 5, и чието съдържание на етан не надвишава 1,5 %.

4.8.1.2. Във всички други случаи производителят трябва да подаде заявление за одобрение на типа за универсално гориво съгласно спецификациите в точка 4.6.3.2.

4.8.2. Специфични изисквания за изпитване в случай на одобрение на типа с ограничения за гамата на горивото (ВПГ)

4.8.2.1. В случай на семейство двигатели, работещи с два вида гориво, когато двигателите са калибрирани за ВПГ със специфичен състав, при който коефициентът на коригиране λ не се различава с повече от 3 % от коефициента на коригиране λ на горивото G20, посочено в приложение 5 и чието съдържание на етан не надвишава 1,5 %, базовият двигател се изпитва само с еталонното газово гориво G20, посочено в приложение 5.

4.9. Одобрение на типа на член от семейството по отношение на емисии от отработили газове

4.9.1. С изключение на случая, посочен в точка 4.8.2., обхватът на одобрение на типа на базов двигател се разширява, за да включва всички членове на семейството, без допълнително изпитване за всеки състав на горивото в рамките на гамата, за която базовият двигател е одобрен (в случай на двигателите, описани в точка 4.7.2.) или за същата гама на горивата (в случай на двигателите, описани в точка 4.6. или 4.7.), за която базовият двигател е получил одобрение на типа.

4.9.2. Ако техническата служба прецени, че като се има предвид избраният базов двигател, представеното заявление не представя напълно семейството двигатели, определено в част 1 от приложение 1, техническата служба може да избере и изпита алтернативен и, ако е необходимо, допълнителен еталонен изпитвателен двигател.

4.10. Изисквания за одобрение във връзка със системите за бордова диагностика

4.10.1. Производителите гарантират, че всички системи на двигателя и превозни средства са оборудвани със СБД.

4.10.2. СБД трябва да е проектирана, конструирана и монтирана на превозното средство в съответствие с приложение 9А, така че да може да идентифицира, записва и съобщава типовете влошаване или неизправностите, определени в посоченото приложение, за целия период на експлоатация на превозното средство.

4.10.3. Производителят трябва да гарантира, че СБД съответства на изискванията, посочени в приложение 9А, включително изискванията към действието в работен режим на БД при всички нормални и основателно предвидими условия на кормуване, включително при определените в приложение 9Б условия на нормална експлоатация.

4.10.4. Когато се изпитва с квалифициран компонент с влошени характеристики, индикаторът за неизправност на СБД трябва да се задейства в съответствие с приложение 9Б. Индикаторът за неизправност на СБД може също да се задейства при нива на емисиите, които са по-ниски от праговите стойности на БД, определени в приложение 9А.

4.10.5. Производителят трябва да гарантира, че разпоредбите относно действието в работен режим на семейство двигатели с БД, определени в приложение 9А, са спазени.

4.10.6. Данните, свързани с действието в работен режим на БД, се съхраняват и предоставят на разположение без каквото и да е кодиране чрез стандартния комуникационен протокол на БД посредством самата СБД в съответствие с разпоредбите на приложение 9А.

4.10.7. Ако производителят реши, до датата, посочена в точка 13.2.3. за нови одобрения на типа, СБД могат да съответстват на алтернативните разпоредби, посочени в приложение 9А и позоваващи се на настоящата точка.

4.10.8. Ако производителят реши, до датата, посочена в точка 13.2.2. за нови одобрения на типа, той може да използва алтернативните разпоредби за мониторинг на филтъра за прахови частици за дизелов двигател (DPF), както е посочено в точка 2.3.2.2. от приложение 9А.

4.11. Изисквания за одобрение във връзка с резервни устройства за контрол на замърсяването

4.11.1. Производителят гарантира, че резервните устройства за контрол на замърсяването, предназначени за монтиране на системи на двигател или на превозни средства, получили одобрение на типа по настоящото правило, са получили одобрение на типа като отделни технически възли в съответствие с изискванията на точки 4.11.2. — 4.11.5.

За целите на настоящото правило каталитичните преобразуватели, deNOx устройствата и филтрите за прахови частици се считат за устройства за контрол на замърсяването.

4.11.2. Оригиналните резервни устройства за контрол на замърсяването, които спадат към типа, обхванат от точка 3.2.12 от част 1 към приложение I, и са предназначени за монтиране на превозно средство, за което се отнася съответният документ за одобрение на типа, не е необходимо да отговарят на всички разпоредби на приложение 13, при положение че удовлетворяват изискванията на точки 2.1., 2.2. и 2.3. от посоченото приложение.

4.11.3. Производителят гарантира, че оригиналното устройство за контрол на замърсяването има идентификационни маркировки.

4.11.4. Идентификационните маркировки, посочени в точка 4.11.3., съдържат следното:

а) наименованието или търговската марка на производителя на превозното средство или на двигателя;

б) марката и идентификационният номер на оригиналното устройство за контрол на замърсяването, както са записани в сведенията, посочени в точка 3.2.12.2 от част 1 към приложение I.

4.11.5. След като специфичните изисквания по отношение на изпитването бъдат въведени в приложение 13 към настоящото правило, резервните устройства за контрол на замърсяването трябва да получават одобрение на типа само съгласно настоящото правило (5).

4.12. Маркировки за одобрение и етикетиране на системи на двигателя и превозни средства

4.12.1. На всеки одобрен тип се присвоява номер на одобрението. Първите му две цифри (понастоящем 06, което съответства на серия от изменения 06) показват серията от изменения, включваща последните съществени технически изменения, внесени в правилото към момента на издаване на одобрението. Една и съща страна по договора не може да присвоява същия номер на друг тип двигател или тип превозно средство.

4.12.2. Страните по Спогодбата от 1958 г., които прилагат настоящото правило, се уведомяват за одобрение, разширение, отказ на одобрение или окончателно прекратяване на производството на тип двигател или тип превозно средство по настоящото правило посредством формуляр, който съответства на образеца от съответно приложение 2A, 2БB или 2В към настоящото правило. Трябва да се указани стойностите, измерени при изпитването на типа.

4.12.3. Върху всеки двигател, съответстващ на одобрен по настоящото правило тип, или върху всяко превозно средство, съответстващо на одобрен по настоящото правило тип, на явно и леснодостъпно място се нанася международна маркировка за одобрение, която се състои от:

4.12.3.1. оградена с окръжност буква „E“, следвана от отличителния номер на държавата, която е издала одобрението (6);

4.12.3.2. номера на настоящото правило, следван от буквата „R“, тире и номера на одобрението, отдясно на окръжността, предписана в точка 4.12.3.1.

4.12.3.3. Маркировката за одобрение трябва също да съдържа след номера на одобрението тире и допълнителна буква, чиято цел е да се уточни етапът, за който е издадено одобрението съгласно точка 13.2. и който е посочен в таблица 1 в приложение 3. 4.12.3.3.1. За двигатели със самовъзпламеняване чрез сгъстяване маркировката за одобрение съдържа буквата „D“ след националния символ, с която се цели уточняването на типа двигател, за който е издадено одобрението. 4.12.3.3.2. За двигатели със самовъзпламеняване чрез сгъстяване, използващи като гориво етанол (ED95), маркировката за одобрение съдържа буквите „ЕD“ след националния символ, с които се цели уточняването на типа двигател, за който е издадено одобрението. 4.12.3.3.3. За двигатели с принудително запалване, използващи като гориво етанол (ED85), маркировката за одобрение съдържа „E85“ след националния символ, с което се цели уточняването на типа двигател, за който е издадено одобрението. 4.12.3.3.4. За двигатели с принудително запалване, използващи като гориво бензин, маркировката за одобрение съдържа буквата „Р“ след националния символ, с която се цели уточняването на типа двигател, за който е издадено одобрението. 4.12.3.3.5. За двигатели с принудително запалване, използващи като гориво ВНГ, маркировката за одобрение съдържа буквата „Q“ след националния символ, с която се цели уточняването на типа двигател, за който е издадено одобрението. 4.12.3.3.6. За двигатели, използващи като гориво природен газ, маркировката трябва да съдържа индекс след националния символ, с който се цели уточняването на гамата газ, за която е издадено одобрението. Буквата (буквите) са следните: а) Н, когато двигателят е одобрен и калибриран за газове от Н-гамата; б) L, когато двигателят е одобрен и калибриран за газове от L-гамата; в) HL, когато двигателят е одобрен и калибриран за газове както от Н-гамата, така и от L-гамата; г) Ht, когато двигателят е одобрен и калибриран за газ със специфичен състав в Н-гамата и може да се трансформира за друг специфичен газ в Н-гамата посредством фина настройка на захранването с гориво на двигателя; д) Lt, когато двигателят е одобрен и калибриран за газ със специфичен състав в L-гамата и може да се трансформира за друг специфичен газ в L-гамата след фина настройка на захранването с гориво на двигателя; е) HLt, когато двигателят е одобрен и калибриран за газ със специфичен състав в Н-гамата или в L-гамата и може да се трансформира за друг специфичен газ в Н-гамата или в L-гамата посредством фина настройка на захранването с гориво на двигателя; ж) LNG20, когато двигателят е одобрен и калибриран за ВПГ/втечнен биометан със специфичен състав, при който коефициентът на коригиране λ не се различава с повече от 3% от коефициента на коригиране λ на газовото гориво G20, посочено в приложение 5, и чието съдържание на етан не надвишава 1,5 %; з) LNG, когато двигателят е одобрен и калибриран за ВПГ/втечнен биометан с друг състав, 4.12.3.3.7. За двигатели, работещи с два вида гориво, маркировката съдържа серия от символи след националния символ, с които се цели уточняването на типа двигател, работещ с два вида гориво, и гамата газове, за които е издадено одобрението. Тази серия от символи се състои от два символа за типа двигател, работещ с два вида гориво, следван от буквата (буквите), определени съответно в точки 4.12.3.3.1— 4.12.3.3.6: a) 1A за двигатели, работещи с два вида гориво, от тип 1A; б) 1Б за двигатели, работещи с два вида гориво, от тип 1Б; в) 2А за двигатели, работещи с два вида гориво, от тип 2А; г) 2Б за двигатели, работещи с два вида гориво, от тип 2Б; д) 3Б за двигатели, работещи с два вида гориво, от тип 3Б.

4.12.4. Ако превозното средство или двигателят съответства на тип, одобрен по едно или няколко правила, приложени към Спогодбата, в държавата, издала одобрение по настоящото правило, не е необходимо да се повтаря символът, предписан в точка 4.12.3.1. В този случай номерата на правилата и одобренията, както и допълнителните символи за всички правила, по които е издадено одобрение в държавата, издала одобрението по настоящото правило, се поставят във вертикални колони отдясно на символа, предписан в точка 4.12.3.1.

4.12.5. Маркировката за одобрение трябва да е разположена близо до или върху табелката с данни, поставена от производителя на одобрения тип.

4.12.6. В приложение 3 към настоящото правило са дадени примери за оформлението на маркировки за одобрение.

4.12.7. Двигателят, който е одобрен като техническа единица, трябва да носи в допълнение на маркировката за одобрение:

4.12.7.1. търговската марка или търговското наименование на производителя на двигателя;

4.12.7.2. търговското описание на производителя.

4.12.8. Етикети

В случай на двигатели, които използват като гориво ПГ и ВНГ, с одобрение на типа с ограничение за гамата на горивото се поставят следните етикети:

4.12.8.1. Съдържание

Трябва да се предостави следната информация:

В случаите по точка 4.7.1.4. етикетът гласи: „ЕДИНСТВЕНО ЗА ПОЛЗВАНЕ С ПРИРОДЕН ГАЗ Н-ГАМА“. Когато е приложимо, „Н“ се замества с „L“.

В случаите по точка 4.7.2.3. етикетът гласи според случая: „ЕДИНСТВЕНО ЗА ПОЛЗВАНЕ С ПРИРОДЕН ГАЗ СЪС СПЕЦИФИКАЦИЯ…“, или „ЕДИНСТВЕНО ЗА ПОЛЗВАНЕ С ВТЕЧНЕН НЕФТЕН ГАЗ СЪС СПЕЦИФИКАЦИЯ…“. Цялата информация в съответния/те таблица/и от приложение 5 се представя заедно с информацията за отделните компоненти и норми, определени от производителя на двигателя.

Буквите и цифрите са високи най-малко 4 mm.

Бележка: Когато липсата на пространство ограничава поставянето на етикети, може да се използва опростен код. В такъв случай на лицата, които пълнят горивния резервоар или извършват техническо обслужване или ремонт на двигателя и принадлежностите му, както и на съответните органи се осигуряват леснодостъпни обяснителни бележки, които съдържат цялата гореспомената информация. Мястото и съдържанието на тези обяснителни бележки се определят по договаряне между производителя и органа по одобряването на типа.

4.12.8.2. Свойства

Етикетите трябва да са използваеми за срока на експлоатация на двигателя. Те трябва да са ясно четливи и техните букви и цифри да не могат да се изтриват. В допълнение етикетите трябва да се поставят по устойчив за срока на експлоатация на двигателя начин, а отстраняването им да е невъзможно без тяхното унищожаване или повреждане.

4.12.8.3. Поставяне

Етикетите се фиксират към част на двигателя, която е необходима за нормалната му работа и която обикновено не се подменя по време на срока на експлоатация на двигателя. В допълнение тези етикети се разполагат така, че да са лесно видими, след като двигателят е оборудван с всички спомагателни устройства, необходими за неговата работа.

4.13. В случай на заявление за одобрение за тип превозно средство по отношение на неговия двигател, маркировката, определена в точка 4.12.8., също се поставя близо до отвора за пълнене с гориво.

4.14. В случай на заявление за одобрение за тип превозно средство с одобрен двигател, маркировката, определена в точка 4.12.8., също се поставя близо до отвора за пълнене с гориво.

5. ИЗИСКВАНИЯ И ИЗПИТВАНИЯ

5.1. Общи положения

5.1.1. Производителите оборудват превозните средства и двигателите по такъв начин, че компонентите, които могат да окажат влияние върху емисиите, да бъдат проектирани, изработени и монтирани по начин, позволяващ на превозното средство или двигателя, при нормална експлоатация, да отговаря на изискванията на настоящото правило и на мерките за прилагането му.

5.1.2. Производителят предприема технически мерки, за да гарантира ефективното ограничаване на емисиите от изходната тръба на последния шумозаглушител в съответствие с настоящото правило през целия нормален срок на експлоатация на превозното средство и при нормални условия на използване.

5.1.2.1. Тези мерки, посочени в точка 5.1.2., включват гарантирането, че гъвкавите тръбопроводи, съединенията и връзките, използвани в системите за контрол на емисиите, са изработени по такъв начин, че да съответстват на предназначението си по първоначалния проект.

5.1.2.2. Производителят гарантира, че резултатите от изпитването на емисии съответстват на приложимите гранични стойности при определените в настоящото правило условия на изпитване.

5.1.2.3. Всяка система на двигателя и всички конструктивни елементи, които са в състояние да окажат влияние върху емисиите на газообразни и прахови замърсители трябва да са проектирани, конструирани, сглобени и монтирани по такъв начин, че да позволяват на двигателя при нормално използване да отговаря на разпоредбите на настоящото правило. Производителят също така гарантира съответствието с изискванията относно емисиите извън рамките на цикъла, посочени в точка 5.1.3. и в приложение 10.

5.1.2.4. Използването на технологии за неефективност, които намаляват ефективността на оборудването за контрол на емисиите, е забранено.

5.1.2.5. За да получи одобрение на типа за двигател с бензин или такъв, който е зареден с гориво E85, производителят трябва да гарантира, че са спазени специфичните изисквания за гърловините на горивните резервоари за превозните средства, използващи като гориво бензин и E85, определени в точка 6.3.

5.1.3. Изисквания за емисиите извън рамките на цикъла

5.1.3.1. Във връзка със спазването на изискванията на точка 5.1.2., при направените технически измервания трябва да се вземе предвид следното: а) общите изисквания, включително изискванията към работните показатели на системата и забраната на технологии за неефективност, посочени в приложение 10; б) изискванията за ефективно ограничаване на емисиите от изходната тръба на последния шумозаглушител в обхвата от условия на околната среда, при които може да се очаква да работи превозното средство, и в обхвата на работните условия, които могат да се срещнат; в) изискванията по отношение на изпитването в лабораторни условия извън рамките на цикъла при одобрение на типа; г) изискванията по отношение на демонстрационното изпитване с преносима система за измерване на емисиите (PEMS) при одобряването на типа и всички допълнителни изисквания по отношение на изпитването на превозното средство извън рамките на цикъла при действие в работен режим, както е предвидено в настоящото правило; д) изискването по отношение на производителя да представи декларация за съответствие с изискванията за ограничаване на емисиите извън рамките на цикъла.

5.1.3.2. Производителят трябва да изпълни специфичните изисквания заедно със свързаните с тях процедури на изпитване, посочени в приложение 10.

5.1.4. Изисквания към документацията

5.1.4.1. Комплектът документи, изискван по точка 3., който дава възможност на органа по одобряването на типа да оценява стратегиите за контрол на емисиите и бордовите системи на превозното средство и двигателя, за да се гарантира правилното действие на мерките за контрол на NOx, се предоставят на разположение в следните две части: а) „официалният пакет документи“, който може да се предоставя на разположение на заинтересованите страни при поискване; б) „разширеният пакет документи“, който остава строго поверителен.

5.1.4.2. Официалният комплект документи може да бъде кратък, ако съдържа доказателства, че всички изходящи стойности, позволени от матрица, производна от контролния обхват на входящите стойности на индивидуалните елементи, са идентифицирани. Документацията описва функционалното действие на изискваната съгласно приложение 11 система за блокиране, включително параметрите, необходими за извличане на информацията, свързана с тази система. Тези сведения се пазят от органа по одобряването на типа.

5.1.4.3. Разширеният комплект документи включва информация за работата на всички AES и BES, включително описание на параметрите, които се променят от всяка AES, и пределните условия, при които работи AES, както и указание за това кои AES и BES е вероятно да бъдат активни при условията на процедурите на изпитване, предвидени в приложение 10. Разширеният комплект документи включва описание на управляващата логика на горивната система, варианти на момента на запалване и точки на превключване по време на всички режими на работа. Той включва също така пълно описание на изискваната съгласно приложение 11 система за блокиране, включително на свързаните със следенето стратегии.

5.1.4.4. Разширеният комплект документи остава строго поверителен. Той може да бъде съхраняван от органа по одобряването на типа или по негова преценка може да бъде пазен от производителя. В случай че комплектът документи се пази от производителя, органът по одобряването на типа идентифицира този комплект и му поставя дата, след като го прегледа и одобри. Той се предоставя за проверка от страна на органа по одобряването на типа при извършването на одобрението или по всяко време през срока на валидност на одобрението.

5.1.5. Предписания по отношение на сигурността на електронната система

5.1.5.1. Общите изисквания, включително специфичните изисквания за сигурността на електронната система, са онези, определени в точка 4 от приложение 9Б към настоящото правило, както и описаните в точка 2. от приложение 9А.

5.2. Спецификации относно емисиите на газообразни и прахови замърсители

5.2.1. При извършването на изпитванията, посочени в приложение 4 емисиите на газообразни и прахови замърсители не трябва да надвишават количествата, посочени в таблица 1.

5.2.2. За двигателите с принудително запалване, подлагани на изпитването, посочено в приложение 6, максималното допустимо съдържание на въглероден оксид в отработилите газове при нормални обороти на празен ход на двигателя е онова, което е заявено от производителя на превозното средство. Максималното съдържание на въглероден оксид обаче не може да надвишава 0,3 % (об.).

При високи обороти на празен ход обемното съдържание на въглероден оксид в отработилите газове не трябва да надвишава 0,2 % (об.), като оборотите на двигателя са поне 2 000 min-1, а стойността на ламбда е в интервала 1 ± 0,03 или е в съответствие със спецификациите на производителя.

5.2.3. В случай на картер от затворен тип производителите гарантират, че по отношение на изпитването, посочено в приложение 4, точки 6.10. и 6.11., системата за вентилация на двигателя не позволява емисии на каквито и да е картерни газове в атмосферата. Ако картерът е от отворен тип, емисиите се измерват и добавят към емисиите от изходната тръба на последния шумозаглушител съгласно разпоредбите на приложение 4, точка 6.10.

5.3. Гранични стойности на емисиите

В таблица 1 са представени граничните стойности на емисиите, приложими за настоящото правило

Таблица 1

Гранични стойности на емисиите

Гранични стойности CO (mg/kWh) THC (mg/kWh) NMHC (mg/kWh) CH4 (mg/kWh) NOX (mg/kWh) NH3 (ppm) Маса на праховите частици (mg/kWh) PM number (#/kWh) WHSC (CI) 1 500 130 400 10 10 8,0 × 1011 WHTC (CI) 4 000 160 460 10 10 6,0 × 1011 WHTC (PI) 4 000 160 500 460 10 10 Бележка: PI = с принудително запалване. CI = със самовъзпламеняване чрез сгъстяване.

5.4. Устойчивост на характеристиките на емисиите и коефициенти на влошаване

Производителят определя коефициентите на влошаване, които ще се използват като доказателство, че газообразните емисии и емисиите на прахови частици на семейство двигатели или семейство двигатели със система за последваща обработка остават в съответствие с граничните стойности на емисиите, посочени в точка 5.3. за нормалните периоди на срока на експлоатация, посочени по-долу.

Процедурите за доказване на съответствието на система на двигателя или семейство двигатели със система за последваща обработка за нормалните периоди на срока на експлоатация са посочени в приложение 7.

Пробегът и времевите интервали, при които трябва да бъдат извършвани изпитванията за надеждност на устройствата за контрол на замърсяването при одобрението на типа и изпитването за съответствие в експлоатация на превозни средства или двигатели, са следните:

а) 160 000 km или пет години, което събитие настъпи първо, за двигателите, които се монтират на превозни средства от категория M1, N1 и M2;

б) 300 000 km или шест години, което събитие настъпи първо, за двигателите, които се монтират на превозни средства от категории N2, N3 с максимална технически допустима маса, непревишаваща 16 тона, и M3 клас I, клас II и клас А, и клас В с максимална технически допустима маса, непревишаваща 7,5 тона;

в) 700 000 km или седем години, което събитие настъпи първо, за двигателите, които се монтират на превозни средства от категории N3 с максимална технически допустима маса, превишаваща 16 тона, и M3, клас III и клас В с максимална технически допустима маса, превишаваща 7,5 тона.

5.5. Изисквания за осигуряване на правилно действие на мерките за контрол на NOx

5.5.1. Когато подават заявление за одобрение на типа, производителите предоставят на органа по одобряването на типа информация, показваща, че NOx системата запазва своята функция на контрол на емисиите при всички условия, които обичайно се срещат на територията (напр. Европейския съюз), по-специално при ниски температури.

Освен това производителят предоставя на органа по одобряването на типа информация за технологията за работа на всяка система за рециркулация на отработилите газове (EGR), включително функционирането ѝ при ниски околни температури.

Тази информация включва също така описание на всички възможни въздействия върху емисиите при работа на системата при ниски околни температури.

В приложение 11 е предоставена информация относно изпитванията и процедурите за изпълнение на тези изисквания.

6. МОНТИРАНЕ НА ПРЕВОЗНОТО СРЕДСТВО

6.1. Монтирането на двигател на превозното средство трябва да се извършва по начин, който гарантира спазването на изискванията относно одобрението на типа. Трябва да се вземат предвид следните характеристики относно одобрението на типа на двигателя:

6.1.1. падът на налягането във всмукателния колектор не превишава заявеното за одобрението на типа на двигателя в част 1 от приложение 1;

6.1.2. противоналягането на отработилите газове не превишава заявеното за одобрението на типа на двигателя в част 1 от приложение 1;

6.1.3. мощността, консумирана от спомагателните устройства, необходими за работата на двигателя, не превишава заявената за одобрението на типа на двигателя в част 1 от приложение 1;

6.1.4. характеристиките на системата за последваща обработка на отработилите газове е в съответствие със заявените за одобрението на типа на двигателя в част 1 от приложение 1.

6.2. Монтиране на двигател, получил одобрение на типа, на превозно средство

Монтирането на двигател, получил одобрение на типа като отделен технически възел, на превозно средство в допълнение трябва да отговаря на следните изисквания:

а) що се отнася до съответствието на СБД, съгласно допълнение 1 към приложение 9Б монтирането трябва да отговаря на изискванията на производителя относно монтирането, определени в част 1 от приложение 1;

б) що се отнася до съответствието на системата, осигуряваща правилното действие на мерките за контрол на NOx, съгласно допълнение 4 към приложение 11 монтирането трябва да отговаря на изискванията на производителя относно монтирането, определени в част 1 от приложение 1.

6.2.1. Монтирането на двигател, работещ с два вида гориво, получил одобрение на типа на като отделен технически възел, на превозно средство трябва освен това да отговаря на изискванията на точка 6.3. от приложение 15 и, съгласно точка 8.2. от приложение 15, на изискванията на производителя за монтажа, определени в част 1 на приложение 1.

6.3. Гърловина на горивните резервоари в случай на двигател, използващ като гориво бензин или E85

6.3.1. Отворът на гърловината на резервоара за бензин или E85 се проектира така, че да не позволява зареждането на резервоара с накрайник на горивна колонка с външен диаметър, равен или по-голям от 23,6 mm.

6.3.2. Точка 6.3.1. не се прилага за превозно средство, за което са изпълнени следните две условия: а) превозното средство е проектирано и изработено така, че нито едно устройство, проектирано за контрол на емисиите от газообразни замърсители, не се влияе неблагоприятно от оловосъдържащ бензин; б) превозното средство е маркирано ясно, четливо и незаличимо със символа за безоловен бензин, предвиден в ISO 2575:2004, на място, непосредствено видимо за лицето, зареждащо резервоара за гориво. Допуска се наличието на допълнителна маркировка.

6.3.3. Предвиждат се мерки за предотвратяване на прекомерни емисии от изпаряване и разливане на гориво поради липса на капачка на гърловината. Това може да бъде постигнато чрез: а) използване на неотделяема капачка на гърловината за зареждане на гориво с автоматично отваряне и затваряне; б) използване на конструкции, които предпазват от прекомерни емисии от изпаряване вследствие на липса на капачка на гърловината за зареждане на гориво; в) или в случай на превозни средства от категория M1 или N1 прилагане на всякакви други мерки, които имат същия ефект. Като примери може да бъде посочено, без това изброяване да е изчерпателно, използването на привързани или захванати с верижка капачки или такива, които се заключват с контактния ключ на превозното средство. В този случай ключът трябва да може да се вади от капачката само в заключено положение.

7. СЕМЕЙСТВО ДВИГАТЕЛИ

7.1. Параметри, определящи семейството двигатели

Семейството двигатели, както е определено от техния производител, трябва да съответства на разпоредбите на точка 5.2. от приложение 4.

В случай на двигатели, работещи с два вида гориво, семейството двигатели трябва също да съответства на допълнителните изисквания на точка 3.1.1. от приложение 15.

7.2. Избор на базовия двигател

Базовият двигател от семейството се избира в съответствие с изискванията, посочени в точка 5.2.4. от приложение 4.

В случай на двигатели, работещи с два вида гориво, семейството на базовия двигател трябва също да съответства на допълнителните изисквания на точка 3.1.2. от приложение 15.

7.3. Разширение за включване на нова система на двигателя в семейство двигатели

7.3.1. По искане на производителя и с одобрението на органа по одобряването на типа нова система на двигателя може да бъде включена като член на сертифицирано семейство двигатели, ако са спазени критериите, посочени в точка 7.1.

7.3.2. Ако всички конструктивни елементи на базовата система на двигателя са представителни за тези на новата система на двигателя съгласно точка 7.2. или, в случай на двигатели, работещи с два вида гориво, точка 3.1.2. от приложение 15, то базовата система на двигателя остава непроменена и производителят променя информационния документ, посочен в приложение 1.

7.3.3. Ако новата система на двигателя съдържа конструктивни елементи, които не са представени в базовата система на двигателя съгласно точка 7.2. или, в случай на двигатели, работещи с два вида гориво, точка 3.1.2. от приложение 15, но самата тя е представителна за цялото семейство съгласно посочените точки, то новата система на двигателя става базов двигател на семейството. В този случай трябва да се докаже, че новите конструктивни елементи съответстват на разпоредбите на настоящото правило и информационния документ, посочен в приложение 1, се променя.

7.4. Параметри за определяне на семейство двигатели със СБД

Семейството двигатели със СБД се определя чрез основните проектни параметри, които трябва да са общи за системите на двигателя в семейството, в съответствие с точка 6.1. от приложение 9Б.

8. СЪОТВЕТСТВИЕ НА ПРОИЗВОДСТВОТО

8.1. Всеки двигател или превозно средство, които носят маркировка за одобрение според настоящото правило, се произвеждат, така че да съответстват на одобрения тип по отношение на описанието, дадено във формуляра на одобрението и неговите приложения. Процедурите за оценка на съответствието на производството трябва да съответстват на записаните в Спогодбата от 1958 г., допълнение 2 (E/ECE/324-E/ECE/TRANS/505/Rev.2), по отношение на следните изисквания, посочени в точки 8.2. — 8.5.:

8.1.1. Съответствието на производството се проверява въз основа на описанието в сертификатите за одобрение на типа, посочени в приложения 2A, 2Б и 2B, както е приложимо.

8.1.2. Съответствието на производството се оценява в съответствие със специалните условия, определени в настоящата точка, и съответните статистически методи, определени в допълнения 1, 2 и 3.

8.2. Общи изисквания

8.2.1. При прилагане на допълнения 1, 2 или 3 измерените емисии на газообразни замърсители и прахови замърсители от двигатели, предмет на проверка за съответствие на производството, се коригират чрез прилагане на подходящите коефициенти на влошаване за дадения двигател, както е записано в притурката към сертификата за одобрение на типа, издаван в съответствие с настоящото правило.

8.2.2. Разпоредбите, определени в допълнение 2 към Спогодбата от 1958 г. (E/ECE/324//E/ECE/TRANS/505/Rev.2), се прилагат, когато одобряващите органи не са удовлетворени от процедурата за проверка на производителя.

8.2.3. Всички подлежащи на изпитване двигатели се избират произволно от серийното производство.

8.3. Емисии на замърсители

8.3.1. Когато трябва да се измерват емисиите на замърсителите, а одобрението на типа на двигателя има вече едно или няколко разширения на обхвата, изпитванията се провеждат върху двигателите, описани в информационния пакет, отнасящ се до съответното разширение.

8.3.2. Съответствие на двигателя, подложен на изпитване за замърсители: след като производителят предостави двигателя на органите, той не може да извършва никакви настройки по избрания двигател.

8.3.2.1. Вземат се три двигателя от серийното производство на разглежданите двигатели. Двигателите се подлагат на WHTC и WHSC изпитванията, когато е приложимо, за проверка на съответствието на производството. Граничните стойности са посочените в точка 5.3.

8.3.2.2. Когато органът по одобряването на типа е удовлетворен от стандартното отклонение на производството, посочено от производителя в съответствие с допълнение 2 към Спогодбата от 1958 г. (E/ECE/324//E/ECE/TRANS/505/Rev.2), изпитванията се провеждат съгласно допълнение 1. Когато органът по одобряването на типа не е удовлетворен от стандартното отклонение на производството, посочено от производителя в съответствие с допълнение 2 към Спогодбата от 1958 г. (E/ECE/324//E/ECE/TRANS/505/Rev.2), изпитванията се провеждат съгласно допълнение 2. По искане на производителя изпитванията могат да се провеждат в съответствие с допълнение 3.

8.3.2.3. Въз основа на изпитвания на двигателя посредством вземане на проби, както е предвидено в точка 8.3.2.2., се приема, че серийното производство на разглежданите двигатели съответства, когато всички замърсители се смятат за преминали изпитването, и че не съответства, когато един замърсител не е преминал изпитването, в съответствие с изпитвателните критерии на съответното допълнение. Когато е взето решение за приемане по отношение на един замърсител, това решение не може да се променя в резултат на допълнителни изпитвания, провеждани с цел да се вземе решение по отношение на други замърсители. Ако не се вземе решение за преминаване на изпитването от всички замърсители и ако за някой от замърсителите се сметне, че е преминал изпитването, се провежда изпитване върху друг двигател (вж. фиг. 1). Ако не може да се вземе решение, производителят може по всяко време да реши да се спре изпитването. В такъв случай се записва, че изпитването не е преминато.

Фигура 1

Схема на изпитването за съответствие на производството

8.3.3. Изпитванията се провеждат с новопроизведени двигатели.

8.3.3.1. По искане на производителя изпитванията могат да се проведат на двигатели, които са разработвани не повече от 125 часа. В този случай процедурата за разработване се извършва от производителя, който се задължава да не прави никакви настройки на тези двигатели.

8.3.3.2. Когато производителят поиска да извърши процедура за разработване в съответствие с точка 8.3.3.1., тя може да се проведе по един от следните начини: а) с всички двигатели, които ще бъдат изпитвани; б) с първия изпитван двигател, при който се определя коефициентът на отделяне на емисии, както следва: i) емисиите от замърсители се измерват на новопроизведения двигател и преди максимума от 125 часа, посочен в точка 8.3.3.1, за първия изпитван двигател; ii) коефициентът на отделяне на емисиите между двете изпитвания се изчислява за всеки замърсител: емисии от второто изпитване/емисии от първото изпитване; коефициентът на отделяне на емисиите може да има стойност по-ниска от единица. Следващите изпитвателни двигатели не се подлагат на процедурата за разработване, но техните емисии, когато двигателите са новопроизведени, се коригират с коефициента на отделяне. В този случай стойностите, които се отчитат, са следните: а) за първия двигател — стойностите от второто изпитване; б) за останалите двигатели — стойностите, когато са новопроизведени, умножени по коефициента на отделяне.

8.3.3.3. За двигателите, използващи дизелово гориво, етанол (ED95), бензин, E85 и ВНГ, всички тези изпитвания могат да се провеждат с приложимите горива, предлагани на пазара. Въпреки това, по искане на производителя могат да се използват еталонните горива, описани в приложение 5. Това означава провеждане на изпитванията, описани в точка 4, с най-малко две еталонни горива за всеки газов двигател.

8.3.3.4. За двигателите, използващи като гориво природен газ, всички тези изпитвания могат да се провеждат с гориво, предлагано на пазара, по следния начин: а) за двигателите, маркирани с „Н“, с предлагано на пазара гориво от Н-гамата (0,89 ≤ Sλ ≤ 1,00); б) за двигателите, маркирани с „L“, с предлагано на пазара гориво от L-гамата (1,00 ≤ Sλ≤ 1,19), (1,00 ≤ Sλ ≤ 1,19); в) за двигателите, маркирани с „НL“, с предлагано на пазара гориво от пределната гама на коефициента на коригиране λ (0,89 ≤ Sλ ≤ 1,19). Въпреки това, по искане на производителя могат да се използват еталонните горива, описани в приложение 5. Това означава провеждане на изпитванията, описани в точка 4.

8.3.3.5. В случай на спор, предизвикан от несъответствие на двигатели, използващи като гориво газ, с предлагано на пазара гориво, изпитванията се провеждат с еталонното гориво, с което изходният двигател е бил изпитван, или с вероятното допълнително гориво 3, определено в точки 4.6.4.1 и 4.7.1.2, с което изходният двигател е бил изпитван. Тогава резултатът трябва да се преобразува, като се преизчисли с прилагане на съответните коефициенти „r“, „ra“ или „rb“, както са описани в точки 4.6.5., 4.6.6.1. и 4.7.1.3. Когато стойностите на r, ra или rb са по-малки от 1, не се прилагат никакви корекции. Измерените резултати и изчислените резултати трябва да докажат, че двигателят отговаря на граничните стойности за всички съответстващи горива (горива 1, 2 и, когато е приложимо, гориво 3 за двигатели, използващи природен газ за гориво, и горива А и Б за двигатели, използващи за гориво ВНГ).

8.3.3.6. Изпитванията за съответствие на производството на двигател, използващ като гориво газ, предназначен за работа с един специфичен състав на горивото, се извършват с горивото, за което двигателят е калибриран.

8. 4. Бордова диагностика (БД)

8.4.1. Когато органът по одобряването на типа реши, че качеството на производството изглежда неудовлетворително, той може да поиска проверка на съответствието на производството на системата за БД (СБД). Подобна проверка се извършва в съответствие със следните изисквания: Взема се произволно един двигател от серийното производство и се подлага на изпитванията, описани в приложение 9Б. Изпитванията могат да се проведат на двигател, който е разработван не повече от 125 часа.

8.4.2. Счита се, че е налице съответствие на производството, ако превозното средство отговаря на изискванията на изпитванията, описани в приложение 9Б.

8.4.3. Ако двигателят, взет от серийното производство, не удовлетворява изискванията на точка 8.4.1., от серийното производство се взема допълнителна произволно избрана извадка от четири двигателя, които се подлагат на изпитванията, описани в приложение 9Б. Изпитванията може да се проведат на двигатели, които са работили максимум 125 часа.

8.4.4. Счита се, че е налице съответствие на производството, ако поне три двигателя от допълнителната извадка от четири произволно избрани двигателя удовлетворява изискванията на изпитванията, описани в приложение 9Б.

8.5. Информация от модула за електронно управление (ECU), изисквана за изпитването в експлоатация

8.5.1. Наличието на информацията във вид на поток от данни, изисквана по точка 9.4.2.1. съгласно изискванията, посочени в точка 9.4.2.2., се доказва с използване на външно четящо устройство на БД, както е описано в приложение 9Б.

8.5.2. В случай когато тази информация не може да бъде извлечена по подходящ начин, докато четящото устройство работи правилно съгласно приложение 9Б, двигателят се счита за несъответстващ.

8.5.3. Съответствието на сигнала за въртящия момент от ECU с изискванията по точки 9.4.2.2. и 9.4.2.3. се доказва чрез провеждане на WHSC изпитването съгласно приложение 4.

8.5.4. В случай че изпитвателното оборудване не отговаря на изискванията, определени в Правило № 85 спомагателните устройства, измереният въртящ момент се коригира в съответствие с метода за корекция, посочен в приложение 4.

8.5.5. Съответствието на сигнала за въртящия момент от ECU се счита за достатъчно, ако изчисленият въртящ момент остава в границите на допустимите отклонения, определени в точка 9.4.2.5.

8.5.6. Проверките за наличието и съответствието на информацията от ECU, изисквана за изпитването в експлоатация, се извършват редовно от производителя за всеки произвеждан тип двигател в рамките на всяко произвеждано семейство двигатели.

8.5.7. Резултатите от проучването на производителя се предоставят на разположение на органа по одобряването на типа при поискване от негова страна.

8.5.8. По искане на органа по одобряването на типа производителят доказва наличието или съответствието на информацията от ECU при серийното производство, като извършва подходящите изпитвания, посочени в точки 8.5.1. — 8.5.4., на извадка от двигатели, които са избрани измежду един и същ тип двигател. Правилата за вземане на извадки, включително за размера на извадката и статистическите критерии за преминаване или непреминаване, са определените в точки 8.1.—8.3. по отношение на проверките за съответствие на емисиите.

9. СЪОТВЕТСТВИЕ НА ПРЕВОЗНИ СРЕДСТВА/ДВИГАТЕЛИ В ЕКСПЛОАТАЦИЯ

9.1. Въведение

В настоящата точка се определят изискванията за съответствие в експлоатация на превозни средства, получили одобрение на типа съгласно настоящото правило.

9.2. Съответствие в експлоатация

9.2.1. Мерките за осигуряване на съответствието в експлоатация на превозни средства или системи на двигателя, получили одобрение на типа по настоящото правило, се предприемат в съответствие с допълнение 2 към Спогодбата от 1958 г. (E/ECE/324//E/ECE/TRANS/505/Rеv. 2) и трябва да съответстват на изискванията на приложение 8 към настоящото правило в случай на превозни средства или системи на двигателя, получили одобрение на типа по настоящото правило.

9.2.2. Предприетите от производителя технически мерки следва да гарантират ефективното ограничаване на емисиите от изходната тръба на последния шумозаглушител през целия нормален срок на експлоатация на превозните средства и при нормални условия на използване. Съответствието с разпоредбите на настоящото правило се проверява за нормалните периоди на срока на експлоатация на система на двигателя, монтирана на превозно средство при нормални условия на използване, както е посочено в приложение 8 към настоящото правило.

9.2.3. Производителят докладва на органа по одобряването на типа, който е предоставил първоначалното одобрение на типа, резултатите от изпитването в експлоатация в съответствие с първоначалния план, представен при одобрението на типа. Всяко отклонение от първоначалния план се обосновава по начин, удовлетворяващ органа по одобряването на типа.

9.2.4. Ако органът по одобряването на типа, който е предоставил първоначалното одобрение на типа, не е удовлетворен от доклада на производителя в съответствие с точка 10. от приложение 8 или ако в доклада си производителят е представил данни за неудовлетворително съответствие в експлоатация, органът може да нареди на производителя да проведе изпитване с цел потвърждаване. Органът по одобряването на типа преглежда представения от производителя протокол от потвърждаващото изпитване.

9.2.5. Когато органът по одобряването на типа, който е издал първоначалното одобрение на типа, не е удовлетворен от резултатите от изпитванията в експлоатация или от потвърждаващите изпитвания, проведени в съответствие с критериите, определени в приложение 8, или основаващи се на изпитване в експлоатация, проведено от страна по договора, той изисква от производителя да представи план за коригиращи мерки за отстраняване на несъответствието в съответствие с точка 9.3. от настоящото правило и точка 9 от приложение 8.

9.2.6. Всяка страна по договора може да проведе и докладва собствено надзорно изпитване, основано на процедурата за изпитване на съответствието в експлоатация, установена в приложение 8. Записва се информацията за доставянето, обслужването и участието на производителя в тези дейности. По искане на орган по одобряването на типа, органът по одобряването на типа, който е издал първоначалното одобрение на типа, предоставя необходимата информация относно одобрението на типа, за да направи възможно изпитването в съответствие с процедурата, установена в приложение 8.

9.2.7. Ако страна по договора докаже, че даден тип двигател или превозно средство не съответства на приложимите изисквания на настоящата точка (т.е. точка 9.2.) и приложение 8, тя уведомява незабавно чрез своя орган по одобряването органа по одобряването на типа, който е издал първоначалното одобрение на типа. При получаване на такова искане съответният орган по одобряването на типа предприема необходимите действия възможно най-бързо и, във всеки случай, в рамките на шест месеца от датата на искането.

След това уведомление органът по одобряването на типа на страната по договора, издал първоначалното одобрение на типа, уведомява незабавно производителя, че определен тип двигател или превозно средство не отговаря на изискванията на тези разпоредби

9.2.8. След уведомлението, посочено в точка 9.2.7., и в случаите, когато проведено преди това изпитване на съответствието в експлоатация е показало наличието на съответствие, органът по одобряването на типа, издал първоначалното одобрение на типа, може да поиска от производителя да проведе допълнителни потвърждаващи изпитвания след консултации с експертите на страната по договора, която е докладвала за неотговарящото на изискванията превозно средство.

Ако подобни данни от изпитвания не са налични, в срок от 60 работни дни след получаване на уведомлението, посочено в точка 9.2.7., производителят предоставя на органа по одобряването на типа, който е издал първоначалното одобрение на типа, план за коригиращи мерки в съответствие с точка 9.3. или провежда допълнително изпитване за съответствие в експлоатация с превозно средство с еквивалентни характеристики, за да се провери дали типът двигател или превозно средство не отговаря на изискванията. В случай че производителят може да докаже по удовлетворителен за органа по одобряването на типа начин, че е необходимо повече време за провеждане на допълнително изпитване, срокът може да бъде удължен.

9.2.9. Експертите от страната по договора, която е докладвала за неотговарящия на изискванията тип двигател или превозно средство в съответствие с точка 9.2.7., се поканват да присъстват на изпитванията за съответствие в експлоатация, посочени в точка 9.2.8. Освен това резултатите от изпитванията се докладват на посочената страна по договора и органите по одобряването на типа.

Ако тези изпитвания за съответствие в експлоатация или потвърждаващи изпитвания потвърдят несъответствието на типа двигател или превозно средство, органът по одобряването на типа изисква от производителя да представи план за коригиращи мерки за отстраняване на несъответствието. Планът за коригиращи мерки съответства на разпоредбите на точка 9.3. от настоящото правило и точка 9. от приложение 8.

Ако изпитванията за съответствие в експлоатация или потвърждаващите изпитвания покажат наличието на съответствие, производителят представя доклад на органа по одобряването на типа, който е издал първоначалното одобрение на типа. Докладът се представя от органа по одобряването на типа, който е издал първоначалното одобрение на типа, на страната по договора, която е докладвала за неотговарящия на изискванията тип превозно средство, и на органите по одобряването на типа. Той съдържа резултатите от изпитванията съгласно точка 10. от приложение 8.

9.2.10. Органът по одобряването на типа, издал първоначалното одобрение на типа, информира страната по договора, която е установила, че типът двигател или превозно средство не съответства на приложимите изисквания, за напредъка и резултатите от разговорите с производителя, за резултатите от изпитванията за проверка и за коригиращите мерки.

9.3. Коригиращи мерки

9.3.1. По искане на органа по одобряването на типа и след изпитването за съответствие в експлоатация в съответствие с точка 9.2., производителят представя плана за коригиращи мерки на органа по одобряването на типа не по-късно от 60 работни дни след получаване на уведомлението, направено от органа по одобряването на типа. Когато производителят може да докаже по убедителен за органа по одобряването на типа начин, че е необходимо повече време за проучване на причината за несъответствието с цел представяне на план за коригиращи мерки, срокът може да бъде удължен.

9.3.2. Коригиращите мерки се прилагат за всички двигатели в експлоатация, които принадлежат към едни и същи семейства двигатели или семейства двигатели със СБД, и се разширяват и за семействата двигатели или семействата двигатели със СБД, за които съществува вероятност да получат същите дефекти. Производителят преценява необходимостта от промени на документите за одобрение на типа и на резултатите, докладвани на органа по одобряването на типа.

9.3.3. Органът по одобряването на типа провежда консултации с производителя за постигане на споразумение за план за коригиращи мерки и за неговото изпълнение. Ако органът по одобряването на типа, който е издал първоначалното одобрение на типа, установи, че не може да се постигне споразумение, той взема необходимите мерки, включително, ако е необходимо, отменя одобрението на типа, за да гарантира, че произведените превозни средства, системи, компоненти или отделни технически възли, в зависимост от случая, са приведени в съответствие с одобрения тип Органът по одобряването на типа уведомява органите по одобряването на типа на останалите страни по договора за взетите мерки. Ако одобрението на типа е отменено, органът по одобряването на типа информира органите по одобряването на типа в рамките на 20 работни дни за отмяната на одобрението на типа и за причините за това.

9.3.4. Органът по одобряването на типа одобрява или отхвърля плана за коригиращи мерки в срок от 30 работни дни от датата, на която е получил от производителя плана за коригиращи мерки. В същия срок органът по одобряването на типа уведомява също така производителя и всички страни по договора за своето решение да одобри или отхвърли плана за коригиращи мерки.

9.3.5. Производителят носи отговорност за изпълнението на одобрения план за коригиращи мерки.

9.3.6. Производителят води документация за всяка система на двигателя или превозно средство, които са изведени от експлоатация за отстраняване на дефекти, ремонтирани или изменени, както и за сервиза, в който е извършен ремонтът. При поискване на органа по одобряването на типа се предоставя достъп до тази документация по време на изпълнението на плана и за период от 5 години след приключване на изпълнението на плана.

9.3.7. Всеки ремонт или всяко изменение, посочени в точка 9.3.6., се записват в сертификат, който производителят предава на собственика на двигателя или превозното средство.

9.4. Изисквания и изпитвания за изпитване в експлоатация

9.4.1. Въведение

В настоящата точка (точка 9.4.) са посочени спецификациите и изпитванията по отношение на данните от ECU при одобрение на типа за целите на изпитването в експлоатация.

9.4.2. Общи изисквания

9.4.2.1. За целите на изпитването в експлоатация изчисленото натоварване (въртящият момент на двигателя като процент от максималния въртящ момент и максимален въртящ момент, наличен при настоящите обороти на двигателя), оборотите на двигателя, температурата на охлаждащия агент на двигателя, моментният разход на гориво и номиналният максимален въртящ момент на двигателя като функция от оборотите на двигателя трябва да се предоставят от СБД в реално време и с честота най-малко 1Hz като задължителна информация във вид на поток от данни.

9.4.2.2. Може да се направи оценка от ECU на изходния въртящ момент, като се използват вградени алгоритми за изчисляване на получения вътрешен въртящ момент и триещия момент.

9.4.2.3. Въртящият момент на двигателя в Nm, получен от горепосочената информация във вид на поток от данни, трябва да позволява извършването на пряко сравнение със стойностите, измерени при определяне на мощността на двигателя съгласно Правило № 85. По-специално всякакви евентуални корекции по отношение на спомагателните устройства трябва да бъдат включени в горепосочената информация във вид на поток от данни.

9.4.2.4. Достъпът до информацията, изисквана по точка 9.4.2.1., се предоставя в съответствие с изискванията, посочени в приложение 9А, и със стандартите, посочени в допълнение 6 към приложение 9Б.

9.4.2.5. Средното натоварване при всяко работно състояние в Nm, изчислено въз основа на информацията, изисквана по точка 9.4.2.1, не трябва да се различава от измереното средно натоварване при това работно състояние с повече от: а) 7 %, когато мощността на двигателя се определя съгласно Правило № 85; б) 10 %, когато се провежда изпитване пo хармонизирания в световен мащаб цикъл на управление на превозно средство в стабилизиран режим (наричан по-долу „WHSC“) съгласно приложение 4, точка 7.7. Правило № 85 позволява действителното максимално натоварване на двигателя да се различава от еталонното максимално натоварване с 5 %, за да се вземат предвид отклоненията при производствения процес. Това допустимо отклонение е взето предвид в посочените по-долу стойности.

9.4.2.6. Външният достъп до информацията, изисквана по точка 9.4.2.1., не трябва да влияе на емисиите или на работните показатели на превозното средство.

9.4.3. Проверка на наличието и съответствието на информацията от ECU, изисквана за изпитването в експлоатация

9.4.3.1. Наличието на информацията във вид на поток от данни, изисквана по точка 9.4.2.1. съгласно изискванията, посочени в точка 9.4.2.2., се доказва с използване на външно четящо устройство на БД, както е описано в приложение 9Б.

9.4.3.2. В случай когато тази информация не може да бъде извлечена по подходящ начин с използване на правилно работещо четящо устройство, двигателят се счита за несъответстващ.

9.4.3.3. Съответствието на сигнала за въртящия момент от електронния модул за управление (ECU) с изискванията по точки 9.4.2.2. и 9.4.2.3. се доказва с базовия двигател на семейство двигатели при определяне на мощността на двигателя в съответствие с Правило № 85 и при провеждането на изпитването WHSC и на изпитването в лабораторни условия извън рамките на цикъла при одобряването на типа в съответствие с точка 7 от приложение 10.

9.4.3.3.1 Съответствието на сигнала за въртящия момент от ECU с изискванията по точки 9.4.2.2. и 9.4.2.3. се доказва за всеки член на семейство двигатели при определяне на мощността на двигателя в съответствие с Правило № 85. За тази цел се правят допълнителни измервания в няколко работни точки с частичен товар и обороти на двигателя (напр. режимите на WHSC и някои допълнителни произволни точки).

9.4.3.4. В случай че подложеният на изпитване двигател не отговаря на изискванията, посочени в Правило № 85, по отношение на спомагателните устройства, измереният въртящ момент се коригира в съответствие с метода за корекция, посочен в приложение 4, точка 6.3.5.

9.4.3.5. Съответствието на сигнала за въртящия момент от ECU се счита за доказано, ако сигналът за въртящия момент остава в границите на допустимите отклонения, посочени в точка 9.4.2.5.

10. САНКЦИИ ПРИ НЕСЪОТВЕТСТВИЕ НА ПРОИЗВОДСТВОТО

10.1. Издаденото съгласно настоящото правило одобрение за тип двигател или превозно средство може да бъде отменено, ако залегналите в точка 8.1. изисквания не са спазени или двигателят (двигателите) или превозното средство(превозните средства) не са успели д